DELEGIRANA ODLOČBA NADZORNEGA ORGANA EFTE

z dne 22. aprila 2021

o odobritvi statusa Norveške kot proste virusa stekline (RABV) in o spremembi Odločbe št. 032/21/COL [2021/1333]

NADZORNI ORGAN EFTE JE –

ob upoštevanju Sporazuma med državami Efte o ustanovitvi nadzornega organa in sodišča ter zlasti členov 1(2) in 3 Protokola 1 k Sporazumu,

ob upoštevanju akta iz točke 13 dela 1.1 poglavja I Priloge I k Sporazumu o evropskem gospodarskem prostoru (v nadaljnjem besedilu: Sporazum EGP), Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali (1) (v nadaljnjem besedilu: Uredba (EU) 2016/429), kakor je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k navedenemu sporazumu, ter zlasti členov 36(3) in 266(2) Uredbe,

ob upoštevanju akta iz točke 13h dela 1.1 poglavja I Priloge I k Sporazumu EGP, Delegirane uredbe Komisije (EU) 2020/689 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za spremljanje, programe izkoreninjenja in status prost nekaterih bolezni s seznama in porajajočih se bolezni (2) (v nadaljevanju: Delegirana uredba (EU) 2020/689), kakor je bila prilagojena s posebnimi in sektorskimi prilagoditvami iz Priloge I k navedenemu sporazumu, in zlasti člena 70(3) Uredbe,

kakor je bila prilagojena Sporazumu EGP s točko 4(d) Protokola 1 k Sporazumu EGP,

ob upoštevanju naslednjega:

Uredba (EU) 2016/429 in Delegirana uredba (EU) 2020/689 sta bili z učinkom od 17. aprila 2021 vključeni v priloge k Sporazumu EGP. V skladu z datumi začetka uporabe, navedenimi v Uredbi (EU) 2016/429, Delegirani uredbi Komisije (EU) 2020/687 (3) in Delegirani uredbi (EU) 2020/689, se te uredbe uporabljajo od 21. aprila 2021.

Uredba (EU) 2016/429 določa nov zakonodajni okvir za preprečevanje in obvladovanje bolezni, ki se prenašajo na živali ali ljudi. Še zlasti določa odobritev statusa držav Evropskega gospodarskega prostora (v nadaljnjem besedilu: države EGP) ali njihovih območij kot prostih nekaterih bolezni iz člena 5(1) navedene uredbe za eno ali več zadevnih živalskih vrst (v nadaljnjem besedilu: statusi).

V Odločbi št. 032/21/COL so navedeni statusi prost bolezni in statusi necepljenja ter programi izkoreninjenja Norveške in Islandije in njunih območij ali kompartmentov, odobreni v skladu z Uredbo (EU) 2016/429 in Delegirano uredbo (EU) 2020/689.

Za nekatere bolezni s seznama, vključno z okužbo z virusom stekline (RABV), so z Uredbo (EU) 2016/429 in Delegirano uredbo (EU) 2020/689 prvič določena pravila za odobritev statusa prost bolezni za države članice ali njihova območja ali kompartmente.

Člen 36(3) Uredbe (EU) 2016/429 določa, da se prošnje za status prost bolezni za države EGP ali njihova območja za nekatere bolezni s seznama odobrijo, ko je odsotnost zadevne bolezni dokazana s preteklimi podatki in podatki o spremljanju.

V skladu s členom 39(a)(iii) Uredbe (EU) 2016/429 člen 70 Delegirane uredbe (EU) 2020/689 določa merila za priznavanje statusa prost bolezni za državo EGP ali njeno območja na podlagi preteklih podatkov ali podatkov o spremljanju, kar velja tudi za okužbo z virusom stekline (RABV).

Člen 70(3) Delegirane uredbe (EU) 2020/689 določa, da lahko Nadzorni organ Efte „za obdobje dveh let po začetku uporabe te uredbe [Norveški] ali območjem odobri status prost bolezni glede:

(a) okužbe z RABV, če bi jo bilo mogoče priglasiti v skladu s členom 8 Direktive 64/432/EGS in se je spremljanje po potrebi izvajalo v skladu s členom 4 Direktive 2003/99/ES Evropskega parlamenta in Sveta, za zadnji dve leti pa ni bil priglašen noben primer bolezni pri živalih vrst s seznama;“ (4)

Norveška agencija za varnost hrane je z dopisom z dne 25. novembra 2020 (dokument št. 1166401) Nadzornemu organu Efte predložila prošnjo za odobritev statusa prost bolezni za celotno ozemlje Norveške v zvezi z okužbo z virusom stekline (RABV). Prošnji je priložila poročilo norveškega veterinarskega inštituta, s katerim dokazuje, da na Norveškem v preteklosti ni bilo okužbe z virusom stekline (RABV) (dokument št. 1166395).

Nadzorni organ Efte je v tesnem sodelovanju z Evropsko komisijo pregledal poročilo in glede na navedene informacije meni, da Norveška izpolnjuje pogoje iz člena 36(3) Uredbe (EU) 2016/429 in člena 70(3)(a) Delegirane uredbe (EU) 2020/689 (dokument št. 1190351). Nadzorni organ Efte zato s to odločbo odobri status Norveške kot proste okužbe z virusom stekline (RABV), Priloga k Odločbi št. 032/21/COL pa se ustrezno spremeni.

Nadzorni organ Efte je s svojo Delegirano odločbo št. 030/21/COL (dokument št. 1194415) ustrezno predložil osnutek odločbe Odboru v skladu s členom 36(4) in členom 266(2) Uredbe (EU) 2016/429. Odbor je odobril osnutek odločbe. Zato je osnutek odločbe v skladu z mnenjem Odbora.

Odločbo št. 032/21/COL je zato treba ustrezno spremeniti –

SPREJEL NASLEDNJO ODLOČBO:

Člen 1 Status prost okužbe z virusom stekline (RABV) se odobri za celotno ozemlje Norveške. Priloga k Odločbi št. 032/21/COL se nadomesti s Prilogo k tej odločbi.

Člen 2 Ta odločba začne veljati na dan podpisa.

Člen 3 Ta odločba je naslovljena na Norveško.

Člen 4 Ta odločba je verodostojna v angleškem jeziku.

V Bruslju, 22. aprila 2021 Za Nadzorni organ Efte na podlagi Odločbe o prenosu pooblastil št. 130/20/COL, Högni S. KRISTJÁNSSON odgovorni član kolegija Carstena ZATSCHLERJA sopodpisan kot direktor za pravne in izvršilne zadeve

(1) UL L 84, 31.3.2016, str. 1.

(2) UL L 174, 3.6.2020, str. 211.

(3) Delegirana uredba Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (UL L 174, 3.6.2020, str. 64).

(4) Akt iz točke 8a dela 7.1 poglavja I Priloge I k Sporazumu EGP, Direktiva 2003/99/ES Evropskega parlamenta in Sveta z dne 17. novembra 2003 o spremljanju zoonoz in povzročiteljev zoonoz, ki spreminja Odločbo Sveta 90/424/EGS in razveljavlja Direktivo Sveta 92/117/EGS, kakor je bila spremenjena in prilagojena Sporazumu EGP s sektorskimi prilagoditvami iz Priloge I k Sporazumu EGP.